ธกส.ดึงรายย่อยออม1.2หมื่นล.
ธ.ก.ส.เร่งหนุนเกษตรกรรายย่อยออมเพิ่มเป้าปีนี้ 1.2 หมื่นล้าน จากเป้าหมายระดมเงินออมรวม 5.7 หมื่นล้าน จูงใจซื้อสลาก ธ.ก.ส.
25 ต.ค. 2561

ธ.ก.ส.เร่งหนุนเกษตรกรรายย่อยออมเพิ่มเป้าปีนี้ 1.2 หมื่นล้าน จากเป้าหมายระดมเงินออมรวม 5.7 หมื่นล้าน จูงใจซื้อสลาก ธ.ก.ส.
นายกษาปณ์ เงินรวง ผู้ช่วยผู้จัดการ ธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ในปีบัญชี 2561 ธ.ก.ส. ตั้งเป้าหมายระดมเงินฝากเพิ่มขึ้นสุทธิที่ 5.7 หมื่นล้านบาท หรือเพิ่มขึ้น 11-12% ซึ่งล่าสุด ธ.ก.ส.มียอดเงินฝากคงค้างสุทธิที่ระดับ 1.51 ล้านล้านบาท
ทั้งนี้ ในเป้าหมายระดมเงินฝากเพิ่ม 5.7 หมื่นล้านบาท ได้แบ่งเป็น การตั้งเป้าหมายให้เงินฝากเกษตรกรรายย่อยเพิ่มขึ้นไม่น้อยกว่า 10% จากปัจจุบันที่มีพอร์ตเงินฝากเกษตรกร อยู่ที่ 1.5 แสนล้านบาท โดยในปีนี้คาดว่าจะสนับสนุนให้เกษตรกรออมเงินเพิ่มอีกไม่น้อยกว่า 1.2 หมื่นล้านบาท ผ่านผลิตภัณฑ์ต่างๆ เช่น เงินฝากออมทรัพย์ทวีโชค ที่มีการจับรางวัลทุก 6 เดือน ซึ่งล่าสุดมียอดเงินฝากมากกว่า 2.2 แสนล้านบาท ส่วนสลากออมทรัพย์คาดว่าถึงสิ้นปีบัญชีจะมีพอร์ตคงค้างไม่น้อยกว่า 3.8 แสนล้านบาท
อย่างไรก็ดี ธ.ก.ส.ได้ออกสลากออมทรัพย์ ธ.ก.ส.ชุดเกษตรมั่งคั่งที่ 3 วงเงิน 6 หมื่นล้านบาท เริ่มจำหน่ายในวันที่ 17 ต.ค. 2561 จนถึงล่าสุดนี้ มียอดจำหน่ายไปแล้วกว่า 30% คาดว่าจะขายได้หมดภายในเดือน ธ.ค. 2561 นี้ ขณะที่เงินฝากของรัฐวิสาหกิจ และสถาบันต่างๆ มีสัดส่วนอยู่ที่ 3 แสนล้านบาท
นอกจากนี้ ธ.ก.ส.จะได้จัดกิจกรรมสัปดาห์วันออมแห่งชาติ ระหว่างวันที่ 31 ต.ค.-7 พ.ย. 2561 โดยได้นำโครงการเงินฝาก ดี๊ดี ที่ให้ดอกเบี้ยสูงแบบขั้นบันไดและรับดอกเบี้ยทุกเดือน มีทั้งแบบฝาก 16 เดือน อัตราดอกเบี้ยเฉลี่ย 1.7% และฝาก 21 เดือน ดอกเบี้ยเฉลี่ย 1.85%  สำหรับผู้ที่เปิดบัญชีเงินฝากใหม่หรือฝากเงินเพิ่มในบัญชีออมทรัพย์หรือ ออมทรัพย์ทวีโชค ตั้งแต่ 2,000 บาทขึ้นไป รับกระปุกออมทรัพย์ ธ.ก.ส. น้องหอมจัง ตังค์เยอะ